Укерэвэ

Укерэ́вэ () — востраў на поўдні возера Вікторыя. Уваходзіць у склад Танзаніі. Прыкладная плошча - 530 км². Насельніцтва (2012 г.) - 146 536 чал.evi.com

 Геаграфія 
Востраў Укерэвэ — самы вялікі па памерах азёрны востраў не толькі Танзаніі, але і ўсёй Афрыкі. Месціцца ў паўднёвай частцы возера Вікторыя за 45,8 км на паўночны ўсход ад горада Мванза, у 850 км на паўночны захад ад Дар-эс-Салама, у 530 км на паўночны захад ад Дадомы, сталіцы Танзаніі. На ўсходзе аддзелены вузкім пралівам ад кантынентальнай часткі Танзаніі. 

Востраў узнік у выніку затаплення возерам Вікторыя нізкіх прыбярэжных частак сушы. Берагі нізкія, часткова зарослыя трыснягом. Паверхня вострава амаль плоская. Толькі ў цэнтральнай частцы вылучаюцца невысокія пагоркі і скальныя фарміраванні. Пераважаюць штучныя насаджэнні дрэў. Значная частка вострава апрацавана ў выніку вядзення сельскай гаспадаркі.

 Культура і сацыяльныя зносіны 
Назва Укерэвэ паходзіць ад племені керэвэ (), якое насяляе востраў і прыбярэжныя раёны возера Вікторыя. На тэрыторыі вострава можна ўбачыць каменныя постаці, што ў мінулым ладзіліся керэвэ для ўратавання правадыроў племені ад хваробы. У 1895 г. на востраў упершыню прыбылі нямецкія каталіцкія місіянеры для распаўсюджвання хрысціянства. Яны, а таксама ахрышчаныя імі вернікі (усяго 27 чалавек) былі забіты па загаду правадыра Луконгэ. 

Адміністрацыйны цэнтр і адзіны горад — Нансі́а (каля 6 тысяч жыхароў). Большасць астравіцян — сельскія жыхары. Займаюцца земляробствам і рыбалоўствам. Дабрабыт астравіцян у значнай ступені залежыць ад ураджаяў бавоўны. Мясцовыя ўлады імкнуцца развіваць турызм. 

Укерэвэ мае сталую паромную сувязь з Мванзай і суседнім востравам Укара. На усход ад Нансіа працуе аэрапорт. 

Сярод жыхароў Укерэвэ вялікі працэнт тых, хто церпіць на альбінізм. Гэта тлумачыцца тым, што керэвэ не маюць традыцыйных забабонаў у адносінах да альбіносаў, таму на востраў перасяляюцца альбіносы з розных кутоў Танзаніі, дзе яны падвяргаюцца забойствам і ганенням.

 Славутыя мясціны 
 Палац правадыра Укерэвэ ў вёсцы Букінда на поўначы вострава. Быў пабудаваны ў 1922 - 1928 гг. італьянскім інжынерам. У палацы зберагаюцца традыцыйныя сігнальныя барабаны.
 Магільні правадыроў Укерэвэ ў вёсцы Кітарэ.
 Пляж Іронда.
 Пляж і хваёвы лес Руб'я. 
 Скальны масіў каля вёскі Халвега — найвышэйшы пункт вострава. Тут знаходзіцца пячора, якую ў мінулым керэвэ выкарыстоўвалі як прыбежышча падчас ваенных канфліктаў, а таксама для захоўвання лішкаў правізіі.
 Касцёл Кагунгулі, пабудаваны ў пачатку XX ст.
 Хамуэбэ, месца пасялення першых нямецкіх місіянераў, якія распаўсюдзілі ў 1895 г. хрысціянства. У 1995 г. прадстаўнікі Рымска-Каталіцкага Касцёла ўсталявалі на гатым месцы памятны крыж.

 Спасылкі 
 Largest Lake Islands of the World
 Ukerewe Island
 Tourism in Ukerewe, Tanzania
 Ukerewe African Albino Society 
 Welcome to Albino Island

Катэгорыя:Астравы Танзаніі
Укерэвэ